Ongeregistreerde motoriste moet oppas
JY LEES NOU Ongeregistreerde motoriste moet oppas
’n Lywige rekening wag op motoriste sonder ’n e-tolrekening wat versuim om binne ’n week e-tol te betaal.
So iemand kan eindelik amper ses keer meer tolgeld betaal, volgens die Suid-Afrikaanse Nasionale Padagentskap (Sanral) se webtuiste.
Sanral sê tariewe verskil na gelang van of motoriste ’n e-tolrekening en ’n e-skyfie het of net ’n e-skyfie sonder ’n e-tolrekening.
Diegene wat geeneen van die twee het nie, sal eindelik veel meer betaal.
Motoriste met ’n e-tolrekening is geregistreer en dié daarsonder is nie geregistreer nie.
As ’n bestuurder met ’n VW Volkswagen (klas A2) nie ’n e-tolrekening en e-skyfie het nie en sy dagrit behels dat hy deur die Barbet-stellasie op die N1 tussen Watermeyer- en Lynnwoodstraat ry, sal hy volgens die webtuiste R3,48 moet betaal.
“Maar as hy nie binne sewe dae betaal nadat hy by die Barbet-stellasie verbygery het nie, sal hy as ’n alternatiewe gebruiker geklassifiseer word en R10,44 moet betaal,” sê Sanral.
’n Geregistreerde e-skyfiegebruiker wat met dieselfde voertuig dieselfde stuk pad ry, sal R1,80 opdok as hy binne ’n week betaal nadat hy by die stellasie verby is, sy e-tolrekening op die hoogte is en hy vir die tyd-van-die-dag- en gereeldegebruiker-afslag in aanmerking kom.
’n Geregistreerde VLN-gebruiker wat met dieselfde voertuig dieselfde stuk pad ry, sal R3,48 betaal omdat hy nie ’n e-skyfie het nie.
“Omdat hy geregistreer is, binne sewe dae betaal nadat hy by die Barbet-stellasie verby is en sy e-tolrekening op die hoogte is, kom hy in aanmerking vir die tyd-van-die-dag-afslag,” luidens die webtuiste.
’n Ongeregistreerde e-skyfiegebruiker met dieselfde voertuig sal R3,48 vir dieselfde stuk pad betaal.
Die agentskap sê as ’n padgebruiker nie ’n e-tol-rekening of dagpermit het nie, kan hulle binne die grasietydperk van sewe dae betaal nadat hulle by die stellasie verby is. Sapa